Sporočilo za javnost Koordinacije zdravniških organizacij (KZO)

Epidemijo Covid-19 lahko premagamo zgolj s cepljenjem

Epidemija Covid-19 nam je v nekem trenutku pobegnila iz vajeti. Virus se zelo učinkovito prenaša s človeka na človeka. 
Že več kot dva meseca smo v pat situaciji, ko s skupnimi napori stanje nekako vzdržujemo v obvladljivih okvirih. Zdravstveni sistem je na robu zmogljivosti in v tej situaciji zdravstvo komaj uspe pomagati vsem, ki pomoč potrebujejo. Ob tem nastaja škoda tudi na vseh ostalih področjih delovanja družbe in države (DSO, šolstvo, ekonomija…).
Koordinacija zdravniških organizacij (KZO), ki jo sestavljajo predstavniki zdravniških organizacij: Zdravniške zbornice Slovenije, Slovenskega zdravniškega društva, Strokovnega združenja zasebnih zdravnikov in zobozdravnikov Slovenije in FIDES-a, Sindikata zdravnikov in zobozdravnikov Slovenije, je na prvi redni seji v letu 2021 zato ocenila, da je smiselno državljane seznaniti kako pomembno je cepljenje v spopadu z epidemijo Covid-19. 
[bookmark: _GoBack]Virusa in s tem epidemije ne bo ustavilo cepivo, ustavilo jo bo šele cepljenje. V prvi vrsti gre apel vsem zdravstvenim delavcem. Ti lahko v prvih bojnih linijah spremljajo potek epidemije, velikega števila okuženih in hudega poteka bolezni, ki se žal razvije pri dokaj velikem številu okuženih. Apel gre tudi vsem ostalim prebivalcem in državljanom Slovenije. 
Z odločitvijo za cepljenje bo vsak izmed nas zaščitil sebe in pripomogel h zajezitvi epidemije. Zmagali bomo, le če se bomo za to odločili v dovolj velikem številu.  Podpisani predstavniki zdravniških organizacij smo to že storili.

